LIETUVOS RESPUBLIKOS ŪKIO MINISTRO

Į S A K Y M A S

DĖL LIETUVOS METROLOGIJOS INSPEKCIJOS NUOSTATŲ PATVIRTINIMO

2011 m. balandžio 27 d. Nr. 4-264

Vilnius

Vadovaudamasis Lietuvos Respublikos Vyriausybės įstatymo (Žin., 1994, Nr. 43-772; 1998, Nr. 41(1)-1131; 2010, Nr. 71-3541) 30 straipsnio 3 dalimi, Lietuvos Respublikos Vyriausybės 2010 m. spalio 20 d. nutarimo Nr. 1517 „Dėl įstaigų prie ministerijų“ (Žin., 2010, Nr. 128-6529) 1.11.5 ir 2 punktais:

1. T v i r t i n u Lietuvos metrologijos inspekcijos nuostatus (pridedama).

2. Į g a l i o j u Lietuvos metrologijos inspekcijos viršininką Algirdą Skripėtą atlikti visus Lietuvos Respublikos teisės aktų nustatytus veiksmus, susijusius su šio įsakymo 1 punktu patvirtintų Lietuvos metrologijos inspekcijos nuostatų įregistravimu Juridinių asmenų registre.

3. N u s t a t a u, kad šis įsakymas įsigalioja pripažinus netekusiu galios Lietuvos Respublikos teisingumo ministro 2001 m. liepos 9 d. įsakymą Nr. 139 „Dėl Lietuvos metrologijos inspekcijos nuostatų patvirtinimo“ (Žin., 2001, Nr. 60-2157; 2009, Nr. 79-3315).

Ūkio ministras 
Rimantas Žylius

___________________

PATVIRTINTA

Lietuvos Respublikos ūkio ministro

2011 m. balandžio 27 d. įsakymu Nr. 4-264

LIETUVOS METROLOGIJOS INSPEKCIJOS NUOSTATAI

I. BENDROSIOS NUOSTATOS

1. Lietuvos metrologijos inspekcija (toliau – Inspekcija) yra įstaiga prie Lietuvos Respublikos ūkio ministerijos.

2. Inspekcijos paskirtis – atlikti teisinę metrologinę priežiūrą.

3. Inspekcija savo veikloje vadovaujasi Lietuvos Respublikos Konstitucija, Lietuvos Respublikos tarptautinėmis sutartimis, Europos Sąjungos teisės aktais, Lietuvos Respublikos metrologijos įstatymu (Žin., 1996, Nr. 74-1768; 2006, Nr. 77-2966), kitais Lietuvos Respublikos Seimo priimtais įstatymais ir kitais teisės aktais, Lietuvos Respublikos Vyriausybės nutarimais, ūkio ministro įsakymais, šiais nuostatais.

4. Inspekcija yra ribotos civilinės atsakomybės viešasis juridinis asmuo, turintis sąskaitą banke ir antspaudą su Lietuvos valstybės herbu ir savo pavadinimu. Inspekcijos buveinės adresas – Vilnius, Tilto g. 17 / Radvilų g. 4.

5. Inspekcija yra iš valstybės biudžeto ir kitų valstybės pinigų fondų išlaikoma biudžetinė įstaiga, kuriai lėšos skiriamos ir administruojamos Lietuvos Respublikos biudžeto sandaros įstatymo (Žin., 1990, Nr. 24-596; 2004, Nr. 4-47) nustatyta tvarka.

6. Inspekcijos savininkė yra valstybė. Inspekcijos savininko teises ir pareigas įgyvendina Ūkio ministerija, kuri koordinuoja ir kontroliuoja Inspekcijos veiklą, priima sprendimą dėl Inspekcijos buveinės pakeitimo, sprendžia kitus jos kompetencijai priskirtus klausimus.

7. Inspekcijos vieši pranešimai skelbiami Inspekcijos interneto svetainėje (www.metrinsp.lt), o kitų teisės aktų nustatytais atvejais – ir kitose visuomenės informavimo priemonėse.

8. Inspekcijos nuostatai keičiami ūkio ministro įsakymu teisės aktų nustatyta tvarka.

II. INSPEKCIJOS VEIKLOS TIKSLAI IR FUNKCIJOS

9. Inspekcijos veiklos tikslai – įgyvendinti valstybės politiką ūkio ministrui pavestoje metrologijos srityje ir aptarnauti šios politikos formavimą ir įgyvendinimą.

10. Inspekcija, siekdama įgyvendinti veiklos tikslus, atlieka šias funkcijas:

10.1. įgyvendina nacionalinę metrologijos politiką:

10.1.1. teikia valstybės institucijoms ir įstaigoms pasiūlymus dėl įstatymų ir kitų teisės aktų projektų teisinės metrologijos srityje;

10.1.2. bendradarbiauja su Europos Sąjungos valstybių narių ir kitų valstybių institucijomis, tarptautinėmis organizacijomis, dalyvauja tarptautinių teisinės metrologijos organizacijų darbe;

10.2. vykdo matavimo priemonių, priskirtų teisinei metrologijai (toliau – matavimo priemonės), fasuotų prekių ir matavimo indų gamintojų, pardavėjų bei naudotojų teisinės metrologijos reikalavimų laikymosi priežiūrą:

10.2.1. prižiūri, kaip gamintojai, pardavėjai ir naudotojai laikosi Metrologijos įstatymo ir kitų teisinės metrologijos reikalavimų; tiria ir nagrinėja Metrologijos įstatymo pažeidimus;

10.2.2. prižiūri, ar ūkio subjektai laikosi matavimo metodų, kuriuos nustato techniniai reglamentai ar kiti teisės aktai;

10.2.3. prižiūri, kad teisinės metrologijos srityje būtų naudojami Lietuvos Respublikoje įteisinti matavimo vienetai, o jų pavadinimai, simboliai ir jų rašymo tvarka atitiktų Lietuvos standartų reikalavimus;

10.2.4. kitų priežiūros institucijų kvietimu bendruose patikrinimuose atlieka produktų kiekio matavimus;

10.3. vykdo matavimo priemonių, fasuotų prekių ir matavimo indų rinkos priežiūrą:

10.3.1. prižiūri, kad tiekiamos rinkai matavimo priemonės, fasuotos prekės ir matavimo indai atitiktų teisinės metrologijos reikalavimus;

10.3.2. teisės aktų nustatytais atvejais praneša Europos Komisijai ir kitų Europos Sąjungos valstybių narių įgaliotoms institucijoms apie priemones, taikomas uždraudžiant naudoti ar tiekti rinkai matavimo priemones, fasuotas prekes ar matavimo indus, ir tokių sprendimų priežastis;

10.4. vykdo matavimo priemonių būklės ir naudojimo priežiūrą:

10.4.1. prižiūri, ar ūkio subjektai, kurie patiekia rinkai, nuomoja, įrengia ir naudoja matavimo priemones, nustatyta tvarka pateikia jas teisinės metrologijos reikalavimų atitikčiai patvirtinti;

10.4.2. prižiūri, ar pagamintos, rinkai tiekiamos, nuomojamos, naudojamos matavimo priemonės turi techniniais reglamentais arba kitais teisės aktais nustatytus žymenis, ženklus, plombas, reikiamus liudijimus (sertifikatus); prižiūri matavimo priemonių ženklų, patikros žymenų ir patikrą patvirtinančių dokumentų blankų atitiktį teisės aktų nustatytiems reikalavimams;

10.4.3. prižiūri, kad matavimo priemonės ir jų programinė įranga būtų apsaugotos nuo rodmenų klastojimo;

10.4.4. prižiūri, ar įrengiamos ir naudojamos matavimo priemonės atitinka savo paskirtį, atitinka gamintojo apibrėžtas matavimo priemonių normatyvines veikimo sąlygas; ar matavimo priemonių metrologinės charakteristikos atitinka teisės aktų, gamintojų techninių dokumentų nustatytus reikalavimus;

10.4.5. plombuoja etilo alkoholio tūrio matavimo prietaisus – skaitiklius – bei alkoholinių gėrimų gatavos produkcijos, išpilstytos į butelius ar kitas pakuotes, apskaitos skaitiklius ir daviklius bei etilo alkoholio matavimo prietaisų įrangą, kad matavimo priemonės būtų apsaugotos nuo neteisėto poveikio;

10.4.6. prižiūri, ar matavimo priemonių patikrą atlieka paskirtosios ar paskelbtosios įstaigos;

10.5. vykdo fasuotų prekių kiekio ir matavimo indų atitikties teisinės metrologijos reikalavimams priežiūrą:

10.5.1. prižiūri, kad fasuotos prekės, kurių produkto kiekis yra nurodytas etiketėse arba ant fasuotės, būtų gaminamos, importuojamos, parduodamos, perduodamos, ženklinamos, saugomos laikant jose faktinį produkto kiekį, kuris atitiktų vardinį produkto kiekį su leidžiamu nuokrypiu, ir tenkintų kitus teisinės metrologijos reikalavimus;

10.5.2. prižiūri, kad gaminami, ženklinami, naudojami, realizuojami ar laikomi parengti matavimo indai būtų su vardinio tūrio užrašais arba paženklinti bei pažymėti taip, kad būtų galima atpažinti gamintoją, ir atitiktų kitus teisinės metrologijos reikalavimus;

10.6. vykdo sveriamų, skaičiuojamų, matuojamų ar dozuojamų prekių kiekio atitikties teisinės metrologijos reikalavimams priežiūrą;
10.7. atlikdama ūkio subjektų veiklos priežiūrą, bendradarbiauja su ūkio subjektais ir juos konsultuoja;

10.8. atlieka kitas įstatymų ir kitų teisės aktų jai nustatytas funkcijas.

III. INSPEKCIJOS TEISĖS

11. Inspekcija, siekdama įgyvendinti veiklos tikslus ir atlikdama jos kompetencijai priskirtas funkcijas, turi teisę:

11.1. savarankiškai planuoti veiklą, pasirinkdama tikrintinus ūkio subjektus, nustatydama tikrinimo mastą ir periodiškumą;

11.2. sudaryti komisijas, darbo grupes iš valstybės ir savivaldybių institucijų ir įstaigų, mokslo ir studijų institucijų atstovų bei specialistų (suderinusi su šių institucijų ir įstaigų vadovais) ir kitų suinteresuotų asmenų klausimams, susijusiems su teisine metrologine priežiūra, nagrinėti;
11.3. nemokamai gauti iš valstybės ir savivaldybių institucijų ir įstaigų tikrinamų ūkio subjektų dokumentus bei kitą informaciją, reikalingą teisinei metrologinei priežiūrai atlikti;

11.4. Lietuvos Respublikos Vyriausybės nustatyta tvarka paimti tyrimui matavimo priemones, fasuotas prekes ar matavimo indus metrologijos reikalavimų atitikčiai nustatyti;

11.5. duoti privalomus tikrinamam ūkio subjektui vykdyti nurodymus dėl nustatytų Metrologijos įstatymo reikalavimų pažeidimų ir įpareigoti, kad tie nurodymai per nustatytą terminą būtų tinkamai įvykdyti;

11.6. uždrausti naudoti ar tiekti rinkai matavimo priemones, fasuotas prekes ar matavimo indus, jeigu per nustatytą terminą nepašalinamas pažeidimas;

11.7. gauti paramą Lietuvos Respublikos labdaros ir paramos įstatymo (Žin., 1993, Nr. 21-506; 2000, Nr. 61-1818) nustatyta tvarka;

11.8. Inspekcija turi ir kitų teisių, kurias jai suteikia kiti teisės aktai.

IV. INSPEKCIJOS VEIKLOS ORGANIZAVIMAS

12. Inspekcijos veikla organizuojama vadovaujantis Inspekcijos metiniais veiklos planais, kuriuos tvirtina ūkio ministras. Inspekcijos metiniai veiklos planai rengiami vadovaujantis Strateginio planavimo metodika, patvirtinta Lietuvos Respublikos Vyriausybės 2002 m. birželio 6 d. nutarimu Nr. 827 (Žin., 2002, Nr. 57-2312; 2010, Nr. 102-5279). Inspekcijos metinio veiklos plano vykdymo vertinimą atlieka Ūkio ministerijos Centralizuotas vidaus audito skyrius. Inspekcijos metiniai veiklos planai skelbiami Inspekcijos interneto svetainėje.

13. Inspekcijos administracinę struktūrą tvirtina ūkio ministras.

14. Inspekcijos veikla reguliuojama Inspekcijos viršininko tvirtinamais Inspekcijos darbo reglamentu, vidaus tvarkos taisyklėmis, Inspekcijos administracijos padalinių nuostatais, valstybės tarnautojų ir darbuotojų, dirbančių pagal darbo sutartis ir gaunančių darbo užmokestį iš valstybės biudžeto ir valstybės pinigų fondų (toliau – valstybės tarnautojai ir darbuotojai), pareigybių aprašymais.

15. Inspekcijai vadovauja viršininkas, kurį ketverių metų kadencijai Lietuvos Respublikos valstybės tarnybos įstatymo (Žin., 1999, Nr. 66-2130; 2002, Nr. 45-1708) nustatyta tvarka (ne politinio (asmeninio) pasitikėjimo pagrindu) priima į pareigas ir atleidžia iš pareigų ūkio ministras. Inspekcijos viršininkas gali būti skiriamas eiti Inspekcijos viršininko pareigas ne daugiau kaip dvi kadencijas iš eilės. Inspekcijos viršininkas tiesiogiai pavaldus ir atskaitingas ūkio ministrui. Ūkio ministras skatina Inspekcijos viršininką, prireikus skiria jam tarnybines ar drausmines nuobaudas ir pašalpas.

16. Inspekcijos viršininkas turi pavaduotoją, kurį jis priima į pareigas ir atleidžia iš jų Valstybės tarnybos įstatymo nustatyta tvarka. Inspekcijos viršininko pavaduotojas tiesiogiai pavaldus ir atskaitingas Inspekcijos viršininkui, šis nustato jo administravimo sritis ir paveda jam atitinkamas funkcijas.

17. Inspekcijos viršininkas:

17.1. organizuoja Inspekcijos darbą, kad būtų įgyvendinami Inspekcijos tikslai ir atliekamos nustatytos funkcijos;

17.2. užtikrina, kad Inspekcijoje būtų laikomasi įstatymų, kitų teisės aktų ir šių nuostatų;

17.3. atstovauja Inspekcijai arba suteikia įgaliojimus Inspekcijos valstybės tarnautojams ar darbuotojams atstovauti jai teisme ir kitose institucijose įstatymų nustatyta tvarka;

17.4. priima įsakymus, kontroliuoja, kaip jie vykdomi;

17.5. kasmet teikia Ūkio ministerijai Inspekcijos metinės veiklos ataskaitą; ūkio ministro reikalavimu atsiskaito už Inspekcijos veiklą;

17.6. kartą per ketvirtį apie teisinės metrologinės priežiūros rezultatus informuoja Valstybinę metrologijos tarnybą;

17.7. tvirtina Inspekcijos administracijos padalinių nuostatus, valstybės tarnautojų ir darbuotojų, pareigybių aprašymus, neviršydamas Lietuvos Respublikos Vyriausybės nustatyto didžiausio leistino valstybės tarnautojų ir darbuotojų pareigybių skaičiaus;

17.8. įstatymų nustatyta tvarka priima į pareigas ir atleidžia iš jų Inspekcijos valstybės tarnautojus ir darbuotojus, skatina juos, skiria jiems tarnybines ar drausmines nuobaudas ir pašalpas;

17.9. užtikrina racionalų ir taupų lėšų bei turto naudojimą, veiksmingą Inspekcijos vidaus kontrolės sistemos sukūrimą, jos veikimą ir tobulinimą;

17.10. atlieka kitas įstatymų ir kitų teisės aktų jam pavestas funkcijas.

18. Inspekcijos viršininko pavaduotojas:

18.1. koordinuoja Inspekcijos valstybės tarnautojų ar darbuotojų darbą teisinės metrologinės priežiūros srityje;

18.2. atlieka kitas Inspekcijos viršininko pavestas ir teisės aktuose nustatytas funkcijas.

19. Inspekcijos viršininko laikinai nesant, jo funkcijas atlieka Inspekcijos viršininko pavaduotojas.

20. Inspekcijos valstybės tarnautojų ir darbuotojų priėmimo į darbą (pareigas), darbo užmokesčio mokėjimo jiems tvarką ir sąlygas nustato Valstybės tarnybos įstatymas, Lietuvos Respublikos darbo kodeksas (Žin., 2002, Nr. 64-2569), kiti teisės aktai.

V. INSPEKCIJOS VIDAUS ADMINISTRAVIMO KONTROLĖ

21. Inspekcijos buhalterinė apskaita organizuojama ir finansinė atskaitomybė tvarkoma teisės aktų nustatyta tvarka.

22. Už Inspekcijos finansų kontrolę atsakingi Inspekcijos viršininko paskirti Inspekcijos valstybės tarnautojai arba darbuotojai.

23. Inspekcijos valstybinį (finansinį ir veiklos) auditą atlieka Lietuvos Respublikos valstybės kontrolė. Inspekcijos vidaus auditą atlieka Ūkio ministerijos Centralizuotas vidaus audito skyrius.

24. Inspekcijos metinio veiklos plano įgyvendinimo kontrolę atlieka Ūkio ministerijos Centralizuotas vidaus audito skyrius.

VI. BAIGIAMOSIOS NUOSTATOS

25. Inspekcija reorganizuojama, pertvarkoma arba likviduojama teisės aktų nustatyta tvarka.

___________________
